*BOSNA I HERCEGOVINA БOСНA И ХEРЦEГOВИНA*

*FEDERACIJA BOSNE I HERCEGOVINE ФEДEРAЦИJA БOСНE И ХEРЦEГOВИНE*

*PARLAMENT FEDERACIJE BIH ПAРЛAMEНT ФEДEРAЦИJE БИХ*

*PREDSTAVNIČKI/ZASTUPNIČKI DOM ПРEДСTAВНИЧКИ ДOM*

Broj: 01-02-1248/23

Sarajevo, 07.04.2023. godine

**Z A P I S N I K**

**5.IZVANREDNE SJEDNICE ZASTUPNIČKOG DOMA PARLAMENTA FEDERACIJE BIH, održane 06.04.2023. godine**

Sjednica je počela u 14.20

Sjednici je predsjedala dopredsjedateljica Edina Gabela

Dopredsjedateljica Gabela pozdravila je zastupnice i zastupnike, goste kao i predstavnike akreditiranih medijskih kuća koji prate rad sjednice.

Izostanak su opravdali: Maja Uremović i Antonio Sesar.

Prema evidenciji Stručne službe, dopredsjedateljica je konstatirala da sjednici nazoči dovoljan broj zastupnika za kvalitetan rad i odlučivanje.

Prije nego se krenulo s radom, bilo je potrebno izvršiti verifikaciju mandata novom zastupniku. Ispred Mandatno – imunitetnog povjerenstva dodatno obrazloženje dao je Hajrudin Žilić. Mandatno-imunitetno povjerenstvo Zastupničkog doma Parlamenta Federacije Bosne i Hercegovine je na sjednici, održanoj 06.04.2023. godine razmatralo verifikaciju mandata zastupniku u Zastupničkom domu Parlamenta Federacije BiH Marijanu Marjanoviću, a budući da je Lidija Bradara stupila na novu dužnost.

U raspravi nitko nije sudjelovao.

S 81 glasom za, bez glasova protiv i bez suzdržanih glasova, usvojeno je izvješće Mandatno-imunitetnog povjerenstva i time verificiran mandat novoizabranom zastupniku Marijanu Marjanoviću.

Novoizabrani zastupnik dao je svečanu prisegu.

Klub Zastupnika SBiH tražio je stanku 30 minuta.

Nakon stanke Admir Čavalić, obrazložio je razloge traženja stanke i kazao da su bile potrebne dodatne konzultacije vezane za pristigle inicijative i deklaracije.

Budući da nije bilo prijavljenih za zastupnička pitanja, prešlo se na utvrđivanje dnevnog reda.

Klub zastupnika DF dostavio je Inicijativu za izmjene Ustava Federacije Bosne i Hercegovine. Dodatno obrazloženje dao je Mahir Mešalić.

Klub zastupnika SDA dostavio je Deklaraciju Zastupničkog doma Parlamenta FBiH o neprihvaćanju najavljenog prijedloga OHR-a za izmjene Ustava Federacije BiH i drugih zakonskih ili podzakonskih akata, a ciljem produbljenja etničkih podjela i diskriminacije kroz izborni proces. Dodatno obrazloženje dao je Mirsad Zaimović.

Temeljem pojedinačnog očitovanja, nije usvojena Inicijativa za izmjene Ustava Federacije Bosne i Hercegovine, koju je predložio Klub zastupnika DF (38 glasova za, 22 glasa protiv i 32 suzdržana glasa).

Dopredsjedateljica Edina Gabela pročitala je prijedlog dnevnog reda za sjednicu. U raspravi su sudjelovali: Nezir Pivić, Mirsad Zaimović, Sanel Kajan, Elvir Karajbić, Salko Zildžić, Jasmina Biščević-Tokić i Begajeta Čaušević.

Data je stanka od pet minuta.

Nakon kratke stanke, nastavljena je rasprava u kojoj su sudjelovali: Ivica Šarić, Adnan Delić, Salko Zildžić, Damir Nikšić, Arnel Isak, Melika Mahmutbegović, Mario Karamatić, Alma Kratina i Mahir Mešalić.

Dopredsjedateljica je pozvala zastupnika da se očituju o dnevnom redu sjednice. Temeljem pojedinačnog očitovanja, s 53 glasa za, 12 glasova protiv i tri suzdržana glasa, usvojen je

D N E V N I R E D

1. Informacija o predmetu broj 01-02-152-04/23 od 05.04.2023. godine - Odluka o imenovanju premijera/predsjednika Vlade, zamjenika premijera/predsjednika Vlade i ministara u Vladi Federacije BiH.
2. **Informacija o predmetu broj 01-02-152-04/23 od 05.04.2023. godine - Odluka o imenovanju premijera/predsjednika Vlade, zamjenika premijera/predsjednika Vlade i ministara u Vladi Federacije BiH.**

Nakon usvajanja dnevnog reda, u raspravi su sudjelovali: Mahir Mešalić, Salko Zildžić i Mario Karamatić.

Nakon rasprave, dopredsjedateljica je napomenula da je predsjednica Federacije BiH Lidija Bradara 05.04.2023. godine dostavila dopis broj 01-02-152-04/23 – Odluka o imenovanju premijera/predsjednika Vlade, zamjenika premijera/predsjednika Vlade i ministara u Vladi Federacije BiH, kojim je izvještila o nesuglasicama prilikom imenovanja Vlade Federacije BiH.

Predsjednica Federacije BiH Lidija Bradara obratila se zastupnicima. Zastupncima su se obratili i potpredsjednici Federacije BiH Igor Stojanović i Refik Lendo.

U raspravi su sudjelovali: Damir Nikšić, Mahir Mešalić, Mario Karamatić, Mirsad Zaimović, Dennis Gratz, Salko Zildžić, Damir Mašić, Adnan Delić i Almedin Aliefendić.

Stanka 15 minuta.

Nakon stanke, nastavljena je rasprava u kojoj su sudjelovali: Damir Mašić, Mahir Mešalić, Adnan Delić, Mladen Bošković, Alma Kratina, Salko Zildžić, Slaven Raguž, Hamdija Abdić, Haris Šabanović i Dennis Gratz.

Dopredsjedateljica je dala stanku do 20.15.

Nakon stanke nastavilo se s raspravom, u kojoj su sudjelovali: Mahir Mešalić, Nezir Pivić, Mario Karamatić, Eldar Čomor, Salko Zildžić i Almedin Aliefendić.

Zastupnički dom primio je k znanju Informaciju o predmetu broj 01-02-152-04/23 od 05.04.2023. godine - Odluka o imenovanju premijera/predsjednika Vlade, zamjenika premijera/predsjednika Vlade i ministara u Vladi Federacije BiH.

Klub zastupnika NES i SBiH predložili su zaključak, kojeg je obrazložio Mirza Batalović.

S 63 glasa za, 13 glasova protiv i četiri suzdržana glasa, usvojen je sljedeći:

Z A K LJ U Č A K

Zastupnički dom Parlamenta FBiH zadužuje Ustavno povjerenstvo ovog Doma da sukladno s propisanom nadležnošću u članku 57. Poslovnika Zastupničkog doma, u roku od 15 dana, razmotri postojeći ustavni sustav i inicira usklađivanje i/ili izmjenu i dopunu ustavnih odredbi za izbor Vlade Federacije Bosne i Hercegovine nakon promjena koje su nastale donošenjem amandmana na Ustav Federacije Bosne i Hercegovine od strane visokog predstavnika za Bosnu i Hercegovinu Christiana Schmidta, a radi postizanja trajnog ustavnog rješenja koje će omogućiti imenovanje Vlade Federacije Bosne i Hercegovine sadašnjem kao i svakom narednom sazivu Parlamenta Federacije Bosne i Hercegovine.

Klub zastupnika SDA predložio je deklaraciju. U raspravi su sudjelovali: Damir Mašić, Slaven Raguž i Mahir Mešalić.

Temeljem pojedinačnog očitovanja, s 50 glasova za, 17 glasova protiv i 15 suzdržanih glasova, usvojena je:

Deklaracija Zastupničkog doma Parlamenta FBiH o neprihvaćanju najavljenog prijedloga OHR-a za izmjene Ustava Federacije Bosne i Hercegovine i drugih zakonskih i podzakonskih akata s ciljem produbljenja etničkih podjela i diskriminacije kroz izborni proces

Pozivajući se na Univerzalnu deklaraciju Ujedinjenih nacija o ljudskim pravima, Europsku konvenciju o zaštiti ljudskih prava i sloboda s Protokolima, članke I, V i X Općeg okvirnog sporazuma za mir u Bosni i Hercegovini, te njegov Aneks 1B (sporazum o regionalnoj stabilizaciji) i Aneks 4 (Ustav Bosne i Hercegovine), Aneks 7 (Izbjeglice i raseljene osobe), Ustav Federacije Bosne i Hercegovine i Zakon o zabrani diskriminacije u Bosni i Hercegovini,

Uvažavajući i afirmirajući presude Europskog suda za ljudska prava u slučajevima Derve Sejdića i Jakoba Fincija protiv Bosne i Hercegovine (br. 27996/06 i 34836/06), Azre Zornić protiv Bosne i Hercegovine (br. 3681/06), Ilijaza Pilava protiv Bosne i Hercegovine (br. 41939/07), Samira Šlakua protiv Bosne i Hercegovine (br. 56666/12) i Svetozara Pudarića protiv Bosne i Hercegovine (br. 55799/18),

Poštivajući načela i odredbe Međunarodnog pakta o ekonomskim, socijalnim i kulturnim pravima Ujedinjenih nacija i Međunarodnog pakta o građanskim i političkim pravima Ujedinjenih nacija,

Zastupnički dom Parlamenta Federacije Bosne i Hercegovine usvaja:

Deklaraciju o neprihvaćanju najavljenog prijedloga OHR-a za izmjene Ustava Federacije BiH i drugih zakonskih ili podzakonskih akata s ciljem produbljenja etničkih podjela i diskriminacije kroz izborni proces

Uzimajući u obzir u Preambuli navedene obvezujuće međunarodne i domaće akte, Zastupnički dom Parlamenta Federacije Bosne i Hercegovine osuđuje kontinuirane tendencije i političke prijedloge i inicijative, bez obzira dolazile one iznutra ili izvan Bosne i Hercegovine, koje za cilj imaju uspostavu sustava etno-teritorijalne supremacije i obespravljenja manjinski zastupljenih etničkih skupina na pojedinim dijelovima državnog teritorija i teritorija bosanskohercegovačkog entiteta Federacija Bosne i Hercegovine, a koje dugoročno vode do rušenja ustavnog poretka države Bosne i Hercegovine.

Zastupnički dom Parlamenta Federacije Bosne i Hercegovine (u daljem tekstu: Zastupnički dom) poziva sve domaće i međunarodne institucije, a posebice Ured Visokog predstavnika u Bosni i Hercegovini (OHR), vlade država potpisnica Općeg okvirnog sporazuma za mir u Bosni i Hercegovini, te institucije Europske unije i države članice Vijeća za implementaciju mira u Bosni i Hercegovini, da se suzdrže od poduzimanja svih oblika djelovanja koji predstavljaju kršenje Europske konvencije o ljudskim pravima i osnovnim slobodama, Općeg okvirnog sporazuma za mir u Bosni i Hercegovini, Ustava Bosne i Hercegovine i Ustava Federacije Bosne i Hercegovine, odredaba Međunarodnog pakta o ekonomskim, socijalnim i kulturnim pravima Ujedinjenih nacija, Međunarodnog pakta o građanskim i političkim pravima Ujedinjenih nacija, te nepoštivanje presuda Europskog suda za ljudska prava.

Zastupnički dom poziva sve iznad pobrojane institucije da poduzmu sve nužne mjere sukladno svojim ovlaštenjima u cilju snaženja institucija države Bosne i Hercegovine na svim razinama, zaštite individualnih i kolektivnih prava i sloboda građana Bosne i Hercegovine, promoviranja uzajamnosti, pluralnosti i suradnje među građanima različitih individualnih i kolektivnih pripadanja, što posebice podrazumijeva sljedeće:

Zastupnički dom poziva odgovorne institucije, tijela, organe, političke subjekte i pojedince na obustavu, ukidanje i napuštanje svih oblika djelovanja koji potiču na podjelu države Bosne i Hercegovine po načelu etno-teritorijalne dominacije različitih skupina na pojedinim dijelovima teritorija države Bosne i Hercegovine kroz nametanje koncepta isključive vladavine i dominacije pojedinih etničkih skupina u postojećim administrativno-teritorijalnim jedinicama države Bosne i Hercegovine, kao i kroz oduzimanje, umanjenje ili ograničavanje prava etničkih skupina koje su na određenom dijelu teoritorija Bosne i Hercegovine, njenih entiteta, kantona ili općina/gradova zastupljene u manjinskom omjeru;

Zastupnički dom poziva sve relevantne činitelje unutar europskog, regionalnog i domaćeg pravno-političkog poretka na poštivanje i neodložnu provedbu presuda Europskog suda za ljudska prava u slučajevima Derve Sejdića i Jakoba Fincija protiv Bosne i Hercegovine (br. 27996/06 i 34836/06), Azre Zornić protiv Bosne i Hercegovine (br. 3681/06), Ilijaza Pilava protiv Bosne i Hercegovine (br. 41939/07), Samira Šlakua protiv Bosne i Hercegovine (br. 56666/12) i Svetozara Pudarića protiv Bosne i Hercegovine (br. 55799/18) između ostalog, predmetnim presudama je naloženo slijedeće

1. „Sud smatra da se ni jedna vrsta različitog postupanja koja se isključivo ili u kritičnom obimu temelji na etničkom porijeklu pojedinca ne može objektivno opravdati u suvremenom demokratskom društvu koje je izgrađeno na načelima pluralizma i poštivanja različitih kultura; Neizjašnjavanje aplikanata o svojoj pripadnosti nekom od „konstituentnih naroda“ onemogućilo ih je da se kandidiraju na izborima za Predsjedništvo. Za identičan ustavni preduvjet već je ustanovljeno da predstavlja diskriminirajuću razliku u tretmanu koji krši članak 14. u odnosu na Dom naroda (vidjeti točku 50.). Uz to, načela koja se odnose na diskriminaciju zabranjenu člankom 14. i člankom 1. Protokola br. 12 treba tumačiti na isti način. Slijedi da se ustavne odredbe koje čine aplikante nepodobnim da se kandidiraju na izborima za Predsjedništvo također moraju smatrati diskriminatorskim i kao takve predstavljaju povredu članka 1. Protokola br. 12, a Sud ne smatra da u tom smislu postoji bilo kakva razlika između Doma naroda i Predsjedništva BiH.“ (točke 44. i 56. presude u slučaju „Sejdić – Finci“.
2. „U presudi Sejdić i Finci Sud je primijetio da je u vrijeme kada su donesene sporne ustavne odredbe na terenu došlo do vrlo krhkog primirja, te da je cilj tih odredbi bio da se zaustavi brutalni sukob obilježen genocidom i etničkim čišćenjem. Priroda tog sukoba bila je takva da je bilo neophodno pristati na konstituentne narode kako bi se osigurao mir. Međutim sada više od osamnaest godina od završetka tragičnog sukoba ne može postojati bilo kakv razlog za održavanje na snazi spornih ustavnih odredbi. Sud očekuje da će se bez daljnjeg odgađanja uspostaviti demokratsko uređenje. Obzirom na potrebu da se osigura stvarna politička demokracija, Sud smatra da je došlo vrijeme za politički sustav koji će svakom građaninu BiH osigurati pravo da se kandidira na izborima za Predsjedništvo i Dom naroda BiH, bez diskriminacije na temelju etničke pripadnosti i bez davanja posebnih prava konstituentnim narodima uz isključivanje manjina ili građana BiH.“ (točka 43. Presude u slučaju „Zornić, točka 47. Presude u slučaju „Pilav“ i točka 40. Presude u slučaju „Šlaku“).
3. „Kada je riječ o argumentu Vlade da se aplikantica može u svako doba izjasniti kao pripadnica jednog od „konstituentnih naroda“, Sud primjećuje da se isto može reći i za pripadnike manjina, poput aplikanata u predmetu Sejdić i Finci kao i za građane bez etničke pripadnosti. Kako je navedeno u tekstu gore nema objektivnih kriterija za nečiju etničku pripadnost (vidjeti točku 8. u tekstu). To ovisi isključivo od osobnog samoodređenja osobe. Mogu postojati različiti razlozi da se osoba ne izjašnjava kao pripadnik bilo koje određene skupine poput na primjer mješovitog braka ili roditelja koji su različitog podrijetla ili jednostavno da se aplikantica željela izjasniti kao građanka BiH. Iako nije jasno koji su razlozi aplikantice u ovom predmetu, Sud ih u svakom slučaju smatra nebitnim. Aplikantica ne treba biti onemogućena da se kandidira na izborima za Dom naroda zbog njenog osobnog samoodređenja.“ (točka 31. presude u slučaju „Zornić“).
4. Iako je pripadnik jednog od „konstituentnih naroda“ aplikant u predmetnom slučaju je isključen iz prava da bude biran za člana Predsjedništva usljed spornog zahtjeva koji se odnosi na prebivalište. Bez obzira na razlike u odnosu na slučaj Sejdić – Finci, Sud smatra da je ova isključenost utemeljena na kombinaciji etničkog popdrijetla i mjesta prebivališta od kojih oba služe kao temelj za različit tretman koji spada u domen članka 1. Protokola 12, te kao takva predstavlja diskriminirajuće postupanje suprotno članku 1. Protokola broj 12.“ (točka 48. Presude u slučaju „Pilav“)
5. „Sud napominje da sam Ustav ne uvjetuje izričito osnivanje pasivnog izbornog prava zahtjevom o prebivalištu (vidi točku 11. ove presude), te da je takav uvjet uveden Izbornim zakonom iz 2001. godine (vidi točku 12. ove presude). S obzirom na to da se ni jedna odredba domaćeg prava ne može tumačiti ni primjenjivati na način koji nije usklađen s obvezama države prema Konvenciji, naročito ako bi to bilo nespojivo s zabranom diskriminacije, a u širem smislu načelima koja su u osnovi Konvencije. Ovo se sigurno može reći za tuženu državu čiji vlastiti Ustav daje Konvenciji prioritet u odnosu na svako drugo pravo.“ (točka 27. Presude u slučaju „Pudarić“)

S obzirom na navedene odredbe presuda Europskog suda za ljudska prava, a imajući u vidu činjenicu da je člankom II.2 Ustava Bosne i Hercegovine određeno da se prava i slobode predviđeni u Europskoj konvenciji za zaštitu ljudskih prava i temeljnih sloboda i u njenim Protokolima izravno primjenjuju u Bosni i Hercegovini, te da ovi akti imaju prioritet nad svakim ostalim pravom, što je konstatirano i predmetnim presudama, pozivamo Visokog predstavnika u Bosni i Hercegovini da odustane od nametanja odluke kojom bi bio prekršen Ustav Bosne i Hercegovine, te svih pet iznad navedenih presuda Europskog suda za ljudska prava, čija implementacija je Ustavom države definirana kao prioritet u odnosu na sve druge pravne akte;

Zastupnički dom poziva OHR i sve potpisnice Općeg okvirnog sporazuma za mir u Bosni i Hercegovini na poštivanje i dosljednu primjenu njegovih odredbiprema kojim su se sve strane obvezale da će „u potpunosti poštivati suverenu jednakost jedna druge, rješavat će sporna pitanja mirnim sredstvima i suzdržat će se od bilo kakvih akcija, putem prijetnje ili uporabe sile ili na bilo koji drugi način, protiv teritorijalnog integriteta i političke neovisnosti Bosne i Hercegovine,“ te će, u odnosu na Ustav Bosne i Hercegovine „prihvatiti napravljene aranžmane, u potpunosti poštivati usvojena opredjeljenja i činiti sve da se ona ostvare.“ To podrazumijeva poštivanje prethodnog stavka;

Zastupnički dom poziva na dosljednu i potpunu implementaciju Aneksa 7 Općeg okvirnog sprazuma za mir u Bosni i Hercegovini, kojim je između ostalog određeno da će strane „osigurati da se izbjeglicama i prognanicima omogući siguran povratak, bez rizika od uznemiravanja, zastrašivanja, proganjanja ili diskriminacije, posebice glede njihova etničkoga podrijetla, vjeroispovijedi ili političkoga uvjerenja“, kao i da će „opozvati sve domaće pravne propise i administrativne mjere s diskriminirajućim namjerama ili učincima.“ Posebno ističemo odredbu navedenog Aneksa kojom je precizirano da se strane obvezuju „stvoriti na svojim teritorijima političke, gospodarske i socijalne uvjete pogodne za dragovoljan povratak i skladnu reintegraciju izbjeglica i prognanika, bez davanja prednosti nekoj određenoj skupini.“ Pozivamo OHR da u smislu citiranih odredbi poduzme sve kako bi se osigurali politički uvjeti prema kojim se u sredinama naseljenim povratnicima ne daje posebna prednost bilo kojoj određenoj skupini, te da odustane od eventualnih mjera kojim bi se dodatno narušio iznad citirani princip definiran Općim okvirnim sporazumom za mir u Bosni i Hercegovini;

Zastupnički dom poziva na dosljednu primjenu zakonske regulative u Bosni i Hercegovini kojom je zabranjen svaki oblik segregacije i diskriminacije građana, uz poštivanje individualnih i kolektivnih prava i sloboda građana i osiguranje jednake dostupnosti znanja iz oblasti jezika, kulture i naslijeđa svih građana u Bosni i Hercegovini, kao temelja razvoja bosanskohercegovačkog društva kao pluralne, tolerantne društvene zajednice, a pravosudna tijela se pozivaju da najoštrije sankcioniraju provoditelje, štićenike i promotore neustavne prakse segregacije i diskriminacije stanovništva u cijeloj državi Bosni i Hercegovini. Svaki postupak Visokog predstavnika u smjeru intervencije u ustavu, posebice u smislu kršenja navedenih odredbi, izlaženje je izvan okvira njegovih nadležnosti i Aneksa 10 Općeg okvirnog sporazuma za mir u Bosni i Hercegovini;

Zastupnički dom poziva vlasti u Republici Hrvatskoj koje se javno i aktivno miješaju u unutarnja pitanja Bosne i Hercegovine, te zagovaraju nametanje odluka koje nisu sukladne s iznad citiranim odredbama presuda Europskog suda za ljudska prava i Ustava Bosne i Hercegovine čime se produbljuje diskriminacija i krši državni Ustav;

U smislu promicanja i kreiranja demokratskog okruženja u regiji implementiraju akt Ustavnog suda Republike Hrvatske broj U-X-6472/2010 od 08.12.2010. godine. Navedenim aktom je neustavnom ocijenjena praksa da se iz različitih izbornih jedinica u Sabor Republike Hrvatske bira jednak broj zastupnika kada postoje značajne razlike u broju stanovnika u izbornim jedinicama. Ustavni sud Republike Hrvatske je ocijenio da je osiguranje jednake vrijednosti glasa ustavna obveza. Osiguranje ravnopravne zastupljenosti u hrvatskom Saboru, odnosno omjera predstavnika iz izbornih jedinica srazmjerno procentu stanovnika koji u njima žive ovisi i zakonitost i „opći demokratski karakter cjelokupnih izbora“, ocijenio je Ustavni sud Republike Hrvatske. Pozivamo vlasti ove susjedne države da učine sve kako bi svojim građanima osigurali jednakopravnost, te da jednaka načela kojim je uvjetovan „opći demokratski karakter izbora“ promiču i izvan svojih granica.

Zastupnički dom Parlamenta Federacije Bosne i Hercegovine zadužuje predsjedateljicu da sa sadržajem Deklaracije upozna Dom naroda Parlamenta FBiH, Parlamentarnu Skupštinu BiH, OHR, Delegaciju EU u BiH, Vijeće za implementaciju mira, Europski parlament, vlade država Kvinte te da žurno proslijedi tekst Deklaracije Predsjedništvu BiH i Ministarstvu vanjskih poslova BiH sa zahtjevom da ove dvije institucije sukladno ustavnim ovlaštenjima ovaj akt upute prema Predsjedniku Republike Srbije, Predsjedniku Republike Hrvatske, Narodnoj skupštini Republike Srbije, Saboru Republike Hrvatske, te o tome informira Zastupnički dom Parlamenta Federacije BiH.

Klubovi zastupnika HDZ BiH-HNS, SDP, NiP, Naša stranka, NES, SBiH, PDA i BHI-Kasumović Fuad, predložili su zaključke, koje je dodatno obrazložio Adnan Delić.

Temeljem pojedinačnog očitovanja, s 52 glasa za, 31 glasom protiv i bez suzdržanih glasova, usvojeni su sljedeći:

Z A K LJ U Č C I

Zastupnički dom Parlamenta Federacije Bosne i Hercegovine konstatira da u ustavnom roku od 30 dana od dana izbora predsjednika i dva potpredsjednika Federacije BiH, nije u potpunosti završen proces imenovanja Vlade Federacije BiH kako to nalažu odredbe Ustava Federacije BiH, odnosno nije dana suglasnost na Odluku o imenovanju Vlade Federacije BiH kako nalažu rokovi propisani Ustavom Federacije BiH.

lmajući u vidu istaknuto mjesto koje imaju izbori prema Općem okvirnom sporazumu za mir u Bosni i Hercegovini i uložene napore međunarodne zajednice kako bi se osigurala provedba rezultata izbora održanih 02. listopada 2022. godine, a uvažavajudi činjenicu da sadašnja Vlada Federacije BiH radi godinama u "tehničkom" mandatu i nije u mogućnosti predvoditi reformske procese, Zastupnički dom Parlamenta Federacije BiH je opredijeljen da se što prije formira nova Vlada Federacije BiH i poziva sve sudionike u ovom procesu da se žurno iznađe rješenje za ovo pitanje kako bi se ispoštovala ustavnost i zakonitost rada izvršne vlasti u Federaciji BiH.

Dopredsjedateljica zaključila je rad 5. izvanredne sjednice u 21.45.

Transkript i prijepis transkripta čine sastavni dio Zapisnika.

TAJNIK PREDSJEDATELJICA

ZASTUPNIČKOG DOMA ZASTUPNIČKOG DOMA

PARLAMENTA FEDERACIJE BIH PARLAMENTA FEDERACIJE BIH

Ivan Miličević Mirjana Marinković-Lepić